Jeesuse Kristuse tulek on mitmekordne sündmus. Ta on juba tulnud ja oma päästetöö teinud. See oli Tema tulek alanduses. Teiseks tuleb Ta meie juurde oma sõna kuulutamise läbi, kutsudes meid oma kuningriiki. See on kutse päästeks.  Ja kolmandaks tuleb Ta kord kirkuses - oma kuningriiki avalikult kehtestama. Viimasele viitabki tänane juhtsõna.  Tavaliselt vist arvatakse, et elu maailmas läheb üha paremaks ja muutub lõpuks loodetavasti ideaalilähedaseks. Jeesus ennustas vastupidist - et maailma peale tulevad sündmused, mis inimestel hirmust hinge kinni panevad. Mis siis saab?  Jeesus ütles, et pole vaja karta. Selle asemel tasub suunata pilk kõrgemale ja kaugemale, sest koos nende sündmustega läheneb ka lunastus - Jumala rahva  täielik pääste. Maailmas kasvab kaks «vilja» - Jumala ja jumalavastase oma. Meie otsustada on, kumb me tahame olla. Õige vili päästetakse.  Muide, kes ütles, et usk Jumalasse piirab inimest?